LidanRubinov/Halacha-QA huggingface dataset:
שאלה: תרומות ומעשרות מגוי: התחלתי לעבוד ברהט במגזר הבדואי ואני קונה ירקות ופירות משם. לשאלתי מאיפה הם קונים הסחורה נעניתי שמחקלאים יהודים. אינני יודעת כלום על הלכות תרומות ומעשרות. עד היום קניתי בסופר כשר ולא התעסקתי עם השאלה של תו"מ. אנא עזור לי להבין מה עלי לעשות בנושא.
תשובה: וברכת ד' לגבי פירות יש שאלה קשה של ערלה, כיוון שהמגזר הבדואי מרכז אליו הרבה פירות ערלה. על כן נראה שפירות שיש חשש ערלה בהם אין לקנות במגזר הבדואי. לגבי ירקות אפשר לעשר שוב בבית, לצורך כך צריך שתהיה לך מטבע המיוחדת למעשר שני (אם אינך יכולה להסתדר עם מטבע, תוכלי ליצור קשר עם מכון התורה והארץ (086847325) שתהיה מנויה אצלהם למעשר שני), אינך צריכה לתת מעשר ראשון ולא מעשר עני. תקבלי מהם נוסח הפרשה, וכל פעם שתקני ירקות תצטרכי להניח 1.2  מכל פרי או ירק, אותו 1.2  הם תרומה גדולה ותרומת מעשר, ואת תאמרי את הנוסח של ההפרשה כפי שתקבלי (ללא ברכה). ולאחר מכן את 1.2  תצטרכי לעטוף בשקית ולהניח בפח. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: להזמין אבל לחתונה: האם מותר לי לתת הזמנה לחתונה לאדם שאינו דתי הנמצא במהלך שנת האבל על אימו, ויתכן שיגיע לחתונה?
תשובה: תכתוב לו בהזמנה שמכיון שהוא אבל אתה מבין שלא יוכל להישאר לסעודה ולריקודים אך הוא מוזמן בכ"ז לחופה.
שאלה: קריאה בתורה יומיים לפני הבר מצווה: האם יכול נער שטרם מלאו לו 13 שנה לקרוא בתורה את כל העליות ביום חמישי ולהניח תפילין, כאשר בשבת ימלאו לו 13?
תשובה: יש בזה חילוקי דעות, ולעניות דעתי אין להקל. אבל המיקל, כיון שפסקו לו כך יש לו על מי לסמוך.
שאלה: כינוי לחבר בימינו: למדנו בהלכות תשובה ברמב"ם שהנותן לחברו כינוי אין לו חלק לעולם הבא. האם זה היום גם ככה? אם אני קורא לחברי בצחוק וגם הוא קורא לי בכינויים. או למשל בצבא?
תשובה: זה דרך חיבה. מה שצריך להימנע אם זה דרך גנאי או לצחוק אבל אם זה שם חיבה, כגון: במקום לקרוא אברהם קוראים לו אבי, על זה לא דובר.
שאלה: ברירת קמח אורז: האם צריך לברור קמח אורז,ואם כן, כיצד?
תשובה: וברכת ד' אפשר להעביר במסננת של 50 מ"ש. אם הטחינה עבה במיוחד יש להעביר על שולחן או פורמיקה לבנה חלקה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קופת צדקה שנגנבה מביתנו: לכבוד הרב, פרצו לביתנו ובין היתר גנבו את קופת הצדקה שעמדה בכניסה לבית. היה בה סכום יחסית גדול מאוד (אלף-אלפיים להערכתי, ואולי אף יותר. קשה לי לשער). האם עלינו לשער מה הסכום המקסימלי שהיה שם ולתרום אותו שוב (הבית היה נעול כמובן ונפרץ, אך אולי היתה רשלנות בכך שחודשים לא רוקנו את הקופה והצטבר בה סכום גדול) או שמא דיננו כשומר חינם שלא נושא באחריות במקרה גניבה? בין היתר היו בקופה כספי כפרות שאחרים העבירו אלינו ע"מ שנעבירם לגבאי הצדקה. לכת"ר.
תשובה: כספי צדקה נקראים ממון שאין לו תובעים, ולכן אתם לא חייבים לשאת באחריות על הגניבה.
שאלה: הכשרת כלים: ניקיתי סיר בשרי בסקוטצ חלבית. האם ניתן להשמיש את הסיר לדברי מאכל בשריים ואיך?
תשובה: אני משער שהכל היה במים שאפשר לשטוף איתם כלים. ולכן, מספיק לוודא שהסיר נקי ואפשר להשתמש בו לבשרי. אם הסקוץ' היה עם דברי חלב, כדאי לשטוף את הסיר היטב.
שאלה: ללמד תפילה בבני עקיבא: לפני זמן קצר נכנסתי להדריך בבני עקיבא. אני מדריכה את השבט הכי קטן ולכן עלינו ללמד אותם את התפילה. רציתי לשאול, האם מותר להגיד את שם ה לצורך לימוד התפילה? אני כמובן אתפלל לפני כדי שבזמן התפילה אוכל ללמד אותם ולהסביר להם.
תשובה: אם יש צורך מותר. אבל נראה לי שהחניכים בגיל כזה ידעו להשלים לבד את שם ה' גם אם לא תגידי אותו את. מכל מקום אם יש צורך מסיבה כל שהיא מותר.
שאלה: ברכת הריח על ציפורן: לכבוד הרב. איזו ברכה מברכים על ציפרן (תבלין)? מראש.
תשובה: בורא עצי בשמים, כי זה גדל על העץ. אם זה היה פרי שנותן ריח היו מברכים הנותן ריח טוב בפרות אבל לא אוכלים את זה אלא בדרך כלל מריחים את זה לכן מברכים על זה עצי בשמים. כמו שאדם מברך על הדס עצי בשמים.
שאלה: להתארח במקום שמחממים אוכל בדרך בעייתית: אם אני מתארח אצל מישהו שהשתמש בסיר לבישול איטי שניתן לווסת בו את החום (כמו שהרב אסר), האם האוכל נאסר? השאלה נשאלה בהמשך לשאלה "סיר לחמין בשבת"
תשובה: אם התבשיל היה מוכן לפני שבת מותר.
שאלה: שאלה על דיני ייחוד: יש לי שתי שאלות על דיני ייחוד. 1. אם אני וחברה שלי נמצאים באותו החדר בו הדלת סגורה אך לא נעולה שבכל רגע נתון ניתן לפתוח את הדלת, האם אנו עוברים על דיני הייחוד? 2. במידה ואדם עובר בצורה כלשהי על דיני הייחוד, האם הדבר יכול להשפיע על הבית עצמו? כלומר, האם מעבר על דיני ייחוד בבית יכול לגרום למחלות, עצבים, ריבים, בעיה כלכלית אצל בני הבית האחרים? ב מראש,
תשובה: 1.אם יש סבירות שמישהו ייכנס אין זה יייחוד אך מומלץ להשאיר בכל זאת את הדלת פתוחה או חצי פתוחה. 2. ההלכה בנושא זה ברורה אין צורך להוסיף לה נימוקים נוספים, כל המוסיף גורע.
שאלה: הציון הוא מאחר והעתקתי בגרויות: לכבוד הרב לפני מספר שנים העתקתי בשתי בגרויות : 1. בגרות במחשבים העתקתי סעיף שווה כ-10 נקודות, ובציון הסופי בתעודת בגרות עצמה זה משפיע על 2 נקודות (בגלל המגן וגם שנערך עוד מבחן בבגרות במחשבים). 2. בגרות מתמטיקה, שם נערכים 3 מבחנים שבמבחן האחרון מישהו צעק תשובה בכיתה על שאלה אחת (שווה 33 נקודות) ובלי זה לא הייתי יודע את התשובה, (ובליבי רציתי גם להעתיק את שאלה זו). במתכונת שלאותו מבחן העתקתי שאלה שגם שווה 33 נקודות, נגיד שלא הייתי מעתיק בשני השאלות אלו הציון הסופי שלי היה יורד בערך 12 נקודות. הרב מה לעשות, אני לא רוצה להגיע ללימודים אקדמים בעבירה אני יכול להשתמש כך בתעודת בגרות זו?
תשובה: אם תלמד עכשיו את כל מה שהיה צריך ללמוד לשם הציון הגבוה תוכל להקל, כיון שמטרת המבחן והציונים לברר את ידיעותיך והרי אתה יודע.
שאלה: בירה מתירס ואורז בפסח: האם בירה מאורז או מתירס כשרה?
תשובה: ליהודי ספרד, יהיה מותר. ליהודי אשכנז שנוהגים שלא לאכול אורז ותירס יהיה אסור, שגם במשקה היוצא מהם לא משתמשים. זה כמו שמן קטניות, שמי שלא אוכל קטניות גם השמן המופק ממנו הוא לא יאכל.
שאלה: סדר תפילה בציבור לספרדים: על התשובה, האם התשובה שנתת לי היא כך גם אצל הספרדים? כי אצלינו החזן אומר את כל התפילה בקול. אם אני רק מקשיב לו אני לא יוצא ידי חובה? השאלה נשאלה בהמשך לשאלה "סדר תפילה בציבור"
תשובה: שמחתי לקבל את שאלתך, עם תוספת רקע, שתמיד תורמת להבנת המציאות ולאפשרות לענות תשובה יותר מתאימה לשואל ולמצב שבו הוא נמצא. אכן, אצל הספרדים התפילה מנוהלת יותר על ידי החזן וסומכים יותר על עניין של שומע כעונה, אך בקטעים האלו שכתבתי, חשוב לומר אותם יחד עם החזן. הרב יצחק גרינבלט
שאלה: תפילה מתוך סמרטפון: מותר להתפלל ביום חול מטאבלט או סמרטפון?
תשובה: הבעיה אינה התפילה אלא המכשיר. אם אינו חסום ויש אפשרות להגיע לאתרים פסולים, אין להחזיקו וק"ו לא להתפלל ממנו.
שאלה: להכין פיצה ולחמניות מזונות: רציתי לדעת מה הברכה של פיצה ביתית שעשויה מ: 3 כוסות קמח, 50 גרם שמרים, 2 כפיות סוכר, 3 כפות שמן ו-1 כוס חלב- (ולא מים) וכו. האם הברכה תהיה מזונות או המוציא? באיזה מקרים הפיצה כן תהיה מזונות? או בכלל, אם אני רוצה להכין לחמניות-מזונות, מה אני צריכה להחליף במתכון כדי שזה יהיה מזונות? אשמח לקבל תשובה. ויישר כוח!
תשובה: וברכת ד' ברכתו מזונות. בברכת התורה והארץ הרב ה הלוי עמיחי מכון התורה והארץ כפר דרום אשקלון
שאלה: הענשת ילד בהעמידו בפינה - האם יש תועלת בכך?: בעלי, נוהג להעמיד את ילדנו בן האחת עשרה בפינה עם הפנים לקיר בעת שחרג מן המקובל. הזמן משתנה מעשר דקות לחצי שעה. האם זה נחוץ או שיש דרך טובה יותר להעניש אותו?
תשובה: זו דרך לא טובה כלל ומזיקה מאד. כדאי להתייעץ עם אנשים שיש להם נסיון בחינוך והצליחו בחינוך ילדיהם, איך לחנך את הילדים. אנשים חכמים יודעים שטוב לשמוע מבעלי נסיון. מכות והפחדה בחינוך
שאלה: לאחר שלושים שנה מברית המילה: מה עושים עם עורלה של נימול שלא נקברה בזמנו, לפני 30 שנה?
תשובה: קוברים עכשיו. אפשר להניח בתוך אדמת גינה או אדנית וכד'
שאלה: לקנות מכשיר חשמלי שאינו מקורי: אדם פלוני ייצר מכשיר חשמלי ואדם פלוני לאחר זמן העתיק את המוצר והפיצו לרבים ע"פ החוק החילוני אין לו תביעה על המעתיק. שאלתי: א- האם הוא עבר איסור, ואם כן איזה? ב- האם מותר לי לקנות מוצר זה של החיקוי, שהרי הוא עולה פחות? ואשמח לקבל מקורות על זה.
תשובה: א. עבר על איסור יורד לאומנותו של חבירו בכך שמצמצם פרנסתו של חבירו ועבר על איסור ואהבת לרעך כמוך ומה שאינך רוצה שיעשו לך אל תעשה לחברך.ולהרחבה ומקורות בעניין ניתן לעיין באתר הישיבה במאמרו של הרב ניר אביב בענין זכויות יוצרים. ב. אין ראוי לקנות מהמעתיק מהסיבות הנ"ל. הרב תומר ישראלי
שאלה: איך בוררים אורז ושימורים: 1. בקשר לאורז של חצי חינם עם כשרות בד"ץ בית יוסף - מתחת לסמל של הבד"ץ רשום יש לבדוק לפני השימוש. באורז שנשאר לנו מפסח והוא עדיין טוב רשום בנוסף: כשר לפסח יש לברור 3 פעמים לפני השימוש כפי המנהג. אז מה התועלת בבד"ץ אם צריך לברור ולבדוק? בדקתי איך בוררים אורז, ולשבת לברור שעתיים כוס וחצי אורז פשוט לא נראה שווה את זה. אם עד היום אכלתי מהאורז הזה בלי לברור ולבדוק כלום (לאו דווקא מאלה שכשרים לפסח) אני צריכה לחזור על זה בתשובה? 2. אותו דבר, קניתי קופסת שימורים של אפונה וגזר ומתחת לסמל של הבד"ץ רשום יש לברור. אז איך בוררים ומה משמעות הבד"ץ? רק שהירקות מעושרים כהלכה? מראש
תשובה: וברכת ד' 1. בדיקת ג' פעמים שייכת רק לדיני פסח. בדיקה מתולעים היא פשוטה באורז, אפשר לסנן במסננת שיפלו החרקים ולא האורז, ולאחר מכן להעביר את האורז על שלחן או צלחת ולראות שאין בין הגרגירים חרקים. 2. שאלתך צודקת, אי אפשר לבדוק אפונה מבושלת, רק במבט חיצוני שאין נגיעות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ללמוד מוזיקה נוצרית לבגרות: הרב, אני לומד לבגרות במוסיקה ובמסגרת הבגרות יש צורך להכין כמה יצירות שחלקם הם של נוצרים שמקורם בכנסייה (שירים על יש"ו וכדו ). האם מותר לנגן שירים אלו? אם אפשר לציין מקור
תשובה: הבעיה היא גם עצם הלימוד. היכן אתה לומד. ומדוע לומדים יצירות כאלו?
שאלה: בישול חמין בשבת: רציתי לשאול שאלה בנודע לחמין בשבת. בשישי האחרון אימי בישלה את החמין לפני כניסת שבת במשך שעה וחצי על אש חזקה ואחרי זה עוד שעה וחצי על אש קטנה. לפי מה שראיתי ומה שאימי אמרה זה היה מבושל כבר לפני כניסת שבת והיה אפשר לאכול אותו אבל ראיתי שבשבת האכול השחיר יותר וכך גם הגחנון ומצב זה לא היה בשישי בערב אלא הם היו פחות שחומים. רציתי לדעת האם החמין עבר בישול בשבת ואיך אני יכול לדעת אם התבשיל התבשל כל צרכו ללא ספקות?
תשובה: תבשיל מבושל כל צורכו פרושו שהוא הגיע למצב שכך רגילים לאוכלו. אין צורך לחשוש ולהתלבט בענין, התורה סומכת על שיקול דעתנו להחליט מתי נחשב המאכל מבושל בדיוק כמו שבכל ימות החול עקרות הבית יודעות מתי התבשיל המתבשל מוכן לאכילה.
שאלה: פלאפון שנפל וניזוק - מי חייב: החזקתי פלאפון של חבר ונתקע בי מישהו וכתוצאה מכך הפלאפון נשמט ונפל וניזוק מי חייב? ואם הפלאפון שלי, האם מי שנתקל בי חייב?
תשובה: התשובה תלויה במציאות ובשיקול הדעת. אנו נכתוב את העקרונות. אם המכשיר נפל מידו של המחזיק מחמת פשיעה או רשלנות כלשהי, כגון: שלא החזיקו כראוי, המחזיק חייב. אך אם המכשיר נפל מידו באונס, במקרה זה יש מחלוקת בין הרמ"א לשו"ע. לדעת הרמ"א, אם מדובר שנפל באונס גדול (בלשון הפוסקים מצב זה נקרא "אונס גמור") המחזיק פטור. אך אם מדובר אמנם באונס אך אינו גדול, המחזיק חייב. לפי השו"ע, המחזיק חייב אא"כ האדם שנתקל בו פשע שאז נחייב את הנתקל בו. אך אם גם האדם הנתקל היה אנוס, המחזיק את המכשיר חייב לשלם גם אם המפיל הפילו באונס גמור! להרחבה ולהבנת הנושא בצורה מעמיקה יותר תוכל לקרוא בשיעור בנושא אדם המזיק באונס. הרב מיכאל יומטוביאן
שאלה: רפואת שיניים: לכבוד הרב האם מותר לעשות השתלת שיניים (לא לצורך רפואי אלא לנוי) במקרה שלצורך ההשתלה שוברים חלק מהלסת ומשתילים עצם של מת בשביל לחבר לזה שן אח"כ? ומה הדין במקרה והמטופל כהן?
תשובה: עצם של מת יהודי זה בעיה מאחר ומת יהודי אסור בהנאה אא"כ זה פיקוח נפש. ולכן אני חושב שזה יהיה אסור ממת יהודי. אבל מגוי, שיטת בעלי התוספות שמת גוי מותר בהנאה וגם לכהן אין בעיה שגוי לא מטמא.
שאלה: תרנגול עדיין נחשב לבשרי?: כפי שהבנתי מדבריכם, עוף נכלל כבשרי בעבר בגלל היתו דומה לטעמו לטעם הבשר בקר, ולכן בעבר בכדי לא להתבלל החליטו שגם תרנגול יהיה בשרי. השאלה שלי היא: אם היום ישנה אפשרות לדעת בוודאות מתי אנו אוכלים תרנגול ומתי אנו אוכלים בשר בקר מדוע ממשיכים להתייחס לתרנגול כבשרי? השאלה נשאלה בהמשך לשאלה "למה דג הוא לא בשרי?"
תשובה: זוהי גזירת ח מפני שצריך להתייחס לרוב העם ולא למיעוט שיכול לברר כי אז יראו הרבים ויכשלו, ויש לנו לקחת אחריות לטובת כל העם ולא רק לדאוג לעצמנו.
שאלה: גילוי מצבה שטרם נעשה למנוח שנפטר באלול ה תשע"א: כבוד הרב אשמח מאוד אם תסייע בידי לפתור סוגיה סביב גילוי מצבה של דוד שלי המנוח. ובכן, דוד שלי שחי בארה"ב הלך לעולמו במפתיע בכ"ב באלול ה תשע"א, 21 בספטמבר 2011. ההלוויה התקיימה בניו יורק בסמיכות למותו וכן ישבו שבעה. עם זאת, אף שעברו כמעט 5 חודשים מאז הפטירה, טרם הוקמה מצבה לזכרו וקיימת מחלוקת קשה בנושא בין אלמנתו שבחו"ל למשפחה בארץ. אצלנו במשפחה (החיה בארץ), כפי שמורה ההלכה, מקיימים את טקס גילוי המצבה ביום השלושים לפטירת המנוח בדיוק. נכון לעכשיו, אלמנת הנפטר נמצאת רק בשלב הבירורים לגבי רכישת מצבה. עושה רושם שהמצבה תהיה מוכנה בתחילת יוני 2012, ומבחינתה אין כלל חשיבות לתאריך הפטירה. היא נערכת לעשות גילוי מצבה לכשזו תהיה מוכנה. מנגד, בני המשפחה שבארץ (שנערכים לנסוע לחו"ל) מעוניינים, אחרי שלצערם יום השלושים עבר חלף מזמן, לפחות לקיים את הטקס בכ"ב בחודש כלשהו או אחרי 11 חודש, והם נחרצים בנושא. מה עושים??? מה עמדת היהדות בעניין? מה נהוג על פי ההלכה במקרים שכאלה? איך פותרים סוגיה של גילוי מצבה שלא נעשתה במועדה, קרי יום השלושים לפטירת המנוח? אשמח לתשובה בנושא. מראש,
תשובה: אין כלל הלכה של גילוי מצבה. נוהגים לפקוד את הקבר בשלושים וביום השנה ותו לא. מי שרוצה לפקוד את הקבר בזמן אחר הרשות בידו. העיקר לשמור את יום הזיכרון בצדקה, בלימוד וקדיש.
שאלה: כשרות חוט דנטלי: האם מותר להשתמש בחוט דנטלי המצופה בשעוה בטעם מנטה (חב ORLB)?
תשובה: וברכת ד' אם קנית אפשר להשתמש, אבל לכתחילה יש לקנות עם הכשר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: השתתפות בקנייה של אוכל לא כשר: אחד מחברינו עומד להתחתן. כנהוג אצלינו אנו עורכים (גברים בלבד) מסיבה קטנה כמה לילות לפני החתונה. החלטנו להשתתף בכל העלויות יחדיו. כמה מהמשתתפים אינם יהודים מאמינים, או יהודים בכלל, אך כולנו חברים מאוד טובים, ומאוד מכבדים אחד את השני. עלה הנושא של קניית רצועות חזיר למאכל או פירות ים. אצלנו כמובן אסור ע"פ התורה למאכל ולאחרים, אין תורה האוסרת עליהם. הייתי רוצה להוסיף שחברינו מאוד מאוד מתחשבים, ולא ניתן לחשוש שידיחו אנשים לטעום ולנסות, וישמרו על הכלים כשרים לחלוטין. אצלם האוכל הלא כשר הוא מבחינת אוכל לכל דבר. האם מותר להשתתף בקנייה של הטרפה? אחד אמר, שבסופו של דבר כולם מתחלקים שווה בהוצאות, וכולם שבעים בסוף איש איש לפי אמונותו. רבה
תשובה: כיצד עורכים מסיבה משותפת שבה חלק אוכלים אוכל טרף? שכל אחד יביא את האוכל שלו.
שאלה: האם גר בתהליך גיור צריך לברך "שלא עשאני גוי": בע"ה, לכבוד הרב אריאל אני מורה של כיתת גיור ברמת גן ואנחנו לומדים על ברכות השחר. התלמידים שאלו האם בתקופת הגיור עליהם לברך בבוקר את ברכת "שלא עשאני גוי"?
תשובה: רק לאחר הגיור.
שאלה: ציור צורות האסורות: השולחן ערוך יו"ד סימן קמ"א - פוסק שאסור לצייר צורות שמש, כוכבים, מלאכים ובני אדם (מצדדים מסוימים). השאלה שלי מתחלקת לשלוש: א. מדוע אסור לצייר את הצורות האלו? משום עבודה זרה? ב. מדוע כיום לא חוששים לכך ומציירים בצורה חופשית את הדברים האלו? ג. האם זה אכן ר לצייר אותם כיום, או שצריך להקפיד על כך?
תשובה: זה היה מבוא לע"ז, כך הרמב"ם מסביר שאנשים השתחוו באותם הדורות לדברים כאלה לכן התורה אסרה את זה. היום הדין לא שונה היות והתורה אסרה את זה. אבל יש לציין ששמש זה לא מה שאנחנו רואים אלא צורת המזל של השמש אבל אדם שמצייר היום את הקרנים של השמש אין בזה בעיה.
שאלה: שירותים בצד מזרח בבית: האם מותר למקם שירותים בצד מזרחי בבניית בית חדש? האם יש הלכה בענין זה?
תשובה: יש בתלמוד, שאם אדם נפנה בשדה פתוח שלא ישב בין מזרח למערב. אבל אם המקום מוקף מחיצות זה לא משנה.
שאלה: פגישת הזוג ביום הנישואים לפני החופה: באתי מבית שומר מסורת ואני יוצא עם דתייה לאומית ששומרת נגיעה. אנחנו מעלים שאלות בנוגע לנישואים. לגבי יום החתונה, הזוג יכול להפגש לצילומי הסיור או שאסור להם להפגש עד לזמן החופה, לא כל כך ברור לי העניין הזה. אם הסיור יוכל בכל אופן להתבצע ביחד, הצילומים יצטרכו להיות בנפרד? שבירת נגיעה תוכל להשבר אך ורק לאחר הקידושין? מראש
תשובה: ראיתי פעם זוג אומלל שהצלם מטלטל אותם ממקום למקום ומתיש אותם בכל מיני פוזות משונות. הוא עלול לדרוש מכם נגיעות אסורות. חבל על כסף וחבל על הזמן ועל המאמץ המיותר. השאירו את הכוחות לחתונה עצמה.
שאלה: ברכת הגומל על נפילה שהסתיימה ללא פגע משמעותי: לכבוד הרב. כשהחזקתי בידיי את ילדתי בת השנה וחצי דרכתי על מכסה ביוב לא יציב שנפתח למחצה ונפלתי עם הילדה. אני נשרטתי ברגליים וילדתי אפילו לא נשרטה כלל ברוך ה. רק נבהלה. האם אני יכול לברך הגומל? כי אם חלילה המכסה היה נפתח לחלוטין המצב שלי יכל להיות חמור משמעותית וכן הילדה הייתה יכולה לקבל מכה מסוכנת ויצאה כאמור ללא פגע.
תשובה: כיוון שהיה יכול להיות מצב חמור יותר אז נמצא שאתה היית בסכנה, תברך הגומל.
שאלה: מזוזה גם בחדר של עובדת זרה: אני אשכנזי אישתי ספרדייה. האם אני חייב או רצוי לשים מזוזה אשכנזית? האם לתלות אותה ישר או באלכסון? והאם בחדר של עובדת זרה צריך לשים מזוזה, חדר של 4 מטר רבוע?
תשובה: מנהגי הבית נקבעים בד"כ על פי הבעל ולכן יש לכתחילה לקבוע מזוזה עפ"י מנהגי אשכנז. אולם ברור שלמעשה יוצא אשכנזי ידי חובה במזוזה שנכתבה ונקבעה כמנהג הספרדים ולהיפך. בחדר של העובדת הזרה יש לקבוע מזוזה ללא ברכה מחמת הספק הן מצד גודלו והן מצד העובדה שהוא משמש גויה.
שאלה: דעת הרב פיינשטיין בקטניות: לכבוד הרב, ראיתי שהרב מזכיר בפסיקותיו את דברי האגרות משה שאין לאסור מינים שלא היו ידועים בזמן הגזירה. רציתי לשאול, שהרי פסיקה זו של האגרות משה סותרת את כל האחרונים שהיו לפניו שכן אסרו מינים חדשים (כמו תירס, סויה ועוד) אע"פ שלא היו בזמן הגזירה, א"כ מדוע עדיף ללכת לפי האגרות משה ולא לחשוש לכל הפוסקים שלפניו שאסרו?
תשובה: לגבי קטניות בפסח יש מושג "הוו דלא לוסיף עלה", מה שהקהילות קבלו אז גם אנחנו נאסור אבל מה שלא היה ידוע זה לא אסור. וכיוון שזה לא איסור דאורייתא אלא מנהג דרבנן ולפי הרב פינשטיין זה מותר, וכן יש עוד פוסקים גדולים שהתירו, לכן בעניני חומרות אפשר לסמוך על אחד מגדולי הפוסקים שהיה לנו באמריקה, שהרי זה פחות אפילו מאיסור דרבנן.
שאלה: ת לועד הבית בזמן שלא היה פעיל: כמו שכתבתי בשאלה הקודמת על התקופה בה הועד לא היה פעיל (כלומר לא היה נקיון, הסקה וכו') איני רוצה לשלם, והסיבה לכך, כמובן, אי מתן שרות. הנראה לע"ד שישנו לדיירים בבניין דין שותפים בכל הנכס המשותף ובכלל לכל השירותים הניתנים ע"י הועד. אם כך, לא יכולים שאר הדיירים לכפות על דייר אחר לשלם בעד דברים שלא נעשו ושירותים שלא ניתנו, כמו שלא יכולים שותפים לכפות אחד על השני ת על דבר שלא נקנה בשותפות. על דברים שכן שולמו (כגון חשמל וכדו) כמובן על הדייר לשלם. אם אפשר הייתי מאוד רוצה לרדת למקור הדין ולהבין את ההלכה לעומק. השאלה נשאלה בהמשך לשאלה "ת לועד הבית בזמן שלא היה פעיל"
תשובה: אם באותו חודש לא הוציאו הוצאות לא צריך לשלם. זה רכוש שותפים. החשמל של חדר מדרגות, תחזוקת המעלית, שייכים לכולם. אם לא היו תשלומים לא צריך לשלם אבל אם היו תשלומים קבועים צריך לשלם גם אם הוועד לא היה פעיל.
שאלה: מי מוסמך "למחול" לי על התיקיה?: אם אתקשר לשאול את החברה, מן הסתם יענה לי מוקדן, ואין באפשרותי להגיע למנהל או לבעלים כדי לשאול שאלה שכזאת. האם מוקדן או שליח של החברה יש לו סמכות לותר על תיקיה כזאת? השאלה נשאלה בהמשך לשאלה "תיקיית פלסטיק למכשיר סלולרי"
תשובה: לא חשוב. תשאירי הודעה, שאם יש בעיה שיפנו אליך ואם תוך 30 יום הם לא באים אז יהיה מותר לך להשתמש שאת רואה בזה כאלו הם מפקירים את זה.
שאלה: הכשרת רשת תנור: מה לגבי רשת התנור כבוד הרב? השאלה נשאלה בהמשך לשאלה "הכשרת תנור מטרף לכשר"
תשובה: אם לא שמו עליהן אוכל ממש אלא רק תבניות, ניתן לשים את הרשת בתנור כשמחחמים על חום גבוהה והיא תוכשר בכך.
שאלה: שיר של יום נוסח האשכנזים "היום יום ראשון": למה האשכנזים אומרים היום יום ראשון ולא היום יום אחד בשבת, הרי נפסק בשו"ע אבן העזר סימו קכו בשם הכלבו שבגט שניתן ביום ראשון כותבים אחד בשבת והגר"א מסביר שמה שגם בתורה כתוב ויהי ערב ויהי בוקר יום אחד. אז למה בשיר של יום זה שונה?
תשובה: הזכרת היום יום ראשון בשבת נועד בכדי לקיים את מצוות זכירת שבת, לכן מזכירים ראשון ולא אחד. אחד בשבת שמזכירים בגט הוא להזכיר את חשיבות היום ולכן ראוי להזכירו כפי שכתוב בתורה, שהמילה אחד רומזת לדברים שנוגעים לבריאת היום הראשון שבו לא נבראו המלאכים ורק יחידו של עולם נמצא בעולם. אבל בשיר של יום מזכירים את היום לא מצד חשיבותו אלא מצד מה שהוא היום הראשון בשבוע עד שבת.
שאלה: ברכה על שלושה בורקסים- מזונות או המוציא: האם 3 בורקסים רגילים בסעודה (ורק הם) נחשבים ככאלה המחייבים לברך המוציא וברכת המזון? כלומר, כשעליהם בלבד אני עושה את הסעודה, האם יש לברך כמו לחם או שזה לא מספיק מבחינת 4 ביצים ששמעתי, וזה עדיין נשאר מזונות? לכבוד הרב. השאלה נשאלה בהמשך לשאלה "קביעות סעודה על מלאווח"
תשובה: אני מסופק אם שלשה בורקסים רגילים אדם יכול לשבוע. צריך סעודה שאדם יכול לשבוע ממנה בלי שיצרף לזה סלטים וכדומה.
שאלה: בירור ההיתר להכין את הכלים במדיח: לכבוד הרה"ג דב ליאור שליט"א הרב התיר להניח את הכלים במדיח בשבת עצמה כך שהמדיח ידיח אותם בשבת על ידי שעון (כך לפחות אני הבנתי את השאלה) מחמת שבכל מקרה הכלים צריכים לעבור מן השלחן,אבל הרי הכלים לא צריכים להיות מסודרים במדיח בכל מקרה,המדיח לא ידיח אותם אם הם לא מסודרים כראוי, א. האם בכל זאת הרב מתיר גם לסדר את הכלים? ב. האם הרב מתיר להניח את הכלים במדיח ואז לסדר אותם? ג. מה ההגדרה של עובדין דחול (באופן כללי בלי קשר לשאלה זו),והאם שייך כאן איסור זה? השאלה נשאלה בהמשך לשאלה "הנחת כלים במדיח כלים בשבת"
תשובה: אם אין בזה ברירה יכולים לשים גם כל אחד במקומו. אם הסכו"ם מעורבב אסור למיין אבל אם הוא מחזיק את המזלג הוא יכול לשים בצד אחד וכשהו מחזיק את הסכין לשים במקום אחר. עובדין דחול דבר שאין בזה סרך מלאכה, זה אפילו לא איסור דרבנן. פעולות בשבת, כמו מדידה, שהם לא מלאכה. ביום חול אדם מודד את אורך המפות בכדי לקנות בד במידה כזו אבל בשבת זה לא שייך. למדוד חום לחולה מותר בשבת. למדוד מקווה לשיעור ארבעים סאה, גם כן מותר כי מדידת מצווה מותר. מדידה לחולין ח לא התירו משום עובדין דחול. אין בזה סרך מלאכה אבל חכמים לא התירו כי זה לא שייך לקדושת השבת. בשביל מה בשבת למדוד, לא צריך. לצורך מצווה או חולה מותר.
שאלה: הורדת סיר מפלטה בשבת: האם מותר להוריד בשבת או בשישי בערב סיר מהפלטה ולשים אותו על גבי קרש כדי להגיש לאנשים, והאם מותר להחזירו אחר כך לפלטה כי הבנתי שאסור למזוג את האוכל כאשר הסיר על הפלטה?
תשובה: ב"ה שמחתי מאוד לקבל את שאלתך, ולראות כמה אתה רוצה לשמור על השבת, ואברך אותך שתזכה לשמור עליה בשמחה ולחוש תמיד את העונג הגדול שבה. לפי ההלכה, לא מוציאים אוכל מסיר שנמצא על הפלטה, משום חשש מגיס, שבהכנסת הכף או הכלי שאיתו לוקחים את האוכל, דוחפים אוכל מלמעלה פנימה לתוך הסיר, דבר הגורם ליתר בישול. אבל איסור זה קיים רק כשהאוכל נמצא על הפלטה, אבל אם מורידים אותו, מותר להוציא ממנו ולאכול. אך צודק אתה שיש גם איסור בשבת להחזיר אוכל לפלטה, אם לא מתקיימים התנאים הנכונים שכתבו הפוסקים, ובעניין שלנו לפי האשכנזים צריך שכל זמן שמורידים את הסיר מהפלטה ימשיכו להחזיק את הידית ביד, ואז ביד השניה אפשר להוציא אוכל, וכמובן כל הזמן לחשוב על כך שעוד מעט מחזירים, ואז בסוף השימוש אפשר להחזיר. לספרדים, אם לא שמו את הכלי על הריצפה או על שיש, אלא רק על עץ מותר להחזיר כל עוד חושבים ומתכוונים להחזיר. כמובן צריך שהאוכל יהיה רותח. אשמח להיות בקשר ולעזור עוד בכל מה שאוכל. תרגיש חופשי לפנות אלי לאימייל בכל שאלה ובקשה ואשמח לעזור. הרב יצחק גרינבלט zahig1 gmail.com
שאלה: שמירת שבת בצבא כראוי: אני בחור שהחל תהליך של חזרה בתשובה לפני כשנתיים ובעוד כחודש אני מתגייס לצה"ל. המון אנשים שקירבו אותי אל ה יתברך אמרו לי לא לעשות צבא, ללכת לישיבה ואני הרגשתי שאני עדיין לא מוכן ומעונין לעשות צבא. כעת עולות בי החששות מהצבא, שלא אוכל לשמור שבת כראוי וכו. לפי מיטב הבנתי, כשסוגרים שבת בבסיס יש דבר הנקרא נוהל שבת. שכביכול אפשר לנוח,ללכת לבית כנסת, ולשמור איך שאני רוצה את השבת. אמנם שמעתי שכל חייל חייב לבצע שמירות עם מכשיר קשר ונשק. פה עולות השאלות הקשות.: 1) הבנתי שחייב בשבת להסתובב עם נשק בבסיס. האם זה מותר? הרי בבסיס אין באמת פיקוח נפש כי לא יכול להיכנס פתאום מחבל? אבל אולי אסור להפקיר את הנשק אז זה מותר? אני מתוסבך ולא יודע מה לעשות!! 2) מכשיר קשר, מותר לדבר בו בשבת?!לשאת אותו עלי? הבנתי צריך לדווח כל שעה, שוב, האם זהו פיקוח נפש?! 3) פתיחת מחסום? קראתי שזה מסייע ביד עוברי עבירה ומכשיל אחרים, איך נמנעים? 4) השאלה החשובה ביותר, האם בכל ההלכות של הצבא, הציבור החרדי מסכים? ( אני מתכוון האם ההלכות תואמות לדעת מר"ן הרב עובדיה יוסף ). במהלך התהליך חזרה בתשובה התחלתי לנהוג כמו הרב עובדיה יוסף. האם יש חילוקים בנושא הזה? אני מפחד לעבור על איסורי תורה בגלל הצבא!!! מצד שני, אני מוכן ללכת לכלא בשביל ה יתברך, אבל אני לא יודע מה לעשות, זה שווה את זה?! איך ניתן גם לשרת בצבא וגם לשמור שבת כראוי?!? בבקשה תענו לי בהקדם,!
תשובה: ב"ה קיבלתי את מכתבך ואני שמח לשמוע על ההתקדמות שלך. הצעדים שאתה עושה מאוד מאוד חשובים, ואני מברך אותך שתזכה להמשיך הלאה, ללמוד ולהתקדם. אכן, במסגרת הצבאית יש התמודדויות לא פשוטות, ופעמים רבות מומלץ ללמוד מסודר לפני שמגיעים למסגרת הזו. לימוד מסודר עוזר לפתור את רוב הבעיות שעלולות להתעורר. כמובן שתהיינה תמיד עוד שאלות, דברים שלא חשבת עליהם, דברים שדורשים בירור, אך אתה לא לבד, ותמיד אתה יכול לבחור להתקשר לרב ולשאול אותו. זה מאוד מקובל ומאוד טבעי. חשוב מאוד שתבחר לך ספר על הלכות צבא, ובו תוכל לעבור על כל ההלכות המצויות. יש כיום לא מעט ספרים בנושאים האלו, ואף ספרים מסודרים וברורים מאוד. אתה גם יכול להיכנס לאתרים שונים ולחפש שיעורים לקראת צבא, ובהם תוכל לקבל הדרכה לקראת ההשתלבות בצבא, דבר שגם יתן לך כוחות להתמודד וגם יתן לך כלים להתמודד עם הדברים הפחות פשוטים. אין להתעלם מכך שהמסגרת הצבאית דורשת התמודדויות, אך היא גם בנויה על עזרה לחייל הדתי ללמד אותו וללוות אותו איך להתמודד. ברוב רובם של המקומות יש רב צבאי שהוא בקיא בשטח, ומכיר היטב את הבעיות ויודע איך לעזור להתמודד איתן. חשוב מאוד שכל מקום שאתה מגיע אליו, תבדוק מיהו הרב הצבאי, ואיך אפשר ליצור איתו קשר. שיחה מקדימה ומסודרת עם הרב תעזור לו להבין אותך ותעזור לך לקבל את התשובות המתאימות לך. לא קל להיכנס לכל השאלות, ולא נכון לנסות להקיף אותן, שכן יודע אני שיש עוד המון המון שאלות, ולכן מאמין אני שהדרך הנכונה היא שילוב הלימוד יחד עם קיום הדרכת המשנה במסכת אבות "עשה לך רב". אשמח מאוד לעזור לך למצוא רב כבר עכשיו, רב שתוכל לשבת איתו ולברר איתו את כל השאלות שעלו לך ותוכל גם להמשיך להיות איתו בקשר על השאלות שיעלו לך בהמשך. אנא חזור אלי אל האימייל שלי, ואשתדל לעזור לך באופן המעשי ביותר. הרב יצחק גרינבלט zahig1 gmail.com